
Til guttene mine, som jeg elsker mer enn snø


KAPITTEL 1

Det skulle være en fridag. Han hadde lovet å ikke bli lenge. Han måtte bare sjekke at gutta oppførte seg ordentlig og ikke fant på noe tull. Han ville ikke levere flere rapporter om personskader, og da måtte han holde styr på dem. Jeg hadde lovet å lage yndlingsretten hans, linguini med sitron og basilikum, og han hadde lovet å være hjemme tidsnok, slik at den ikke ble stående og tørke inn.

Jeg så ned på den kalde, klumpete spagettien jeg hadde dyttet rundt på tallerkenen en stund, og prøvde å ikke føle meg så forlatt. Automatisk la jeg kniv og gaffel pent fra meg på toppen, med skaftene i den «klokken fire»-posisjonen som hørte til et avsluttet måltid, og lurte nok en gang på hvorfor jeg gadd å bry meg.

Bordmanerer kunne være så overflødig for dem som vanligvis spiste sammen med folk som ikke brydde seg om de hadde albuene på bordet eller ikke.

Min mor Pattie hadde prentet dem inn i oss da vi var barn, og ville ikke likt å se at hennes lille pike satt og spiste ved frokostbaren i stedet for å bruke en av de tolv spisestuestolene. Hadde hun visst hvor ofte jeg spiste stående ved bordet, ville hun fått den rykningen i munnviken.

Den misbilligende rykningen. Jeg hadde sett den noen ganger.

Vi visste alle sammen at mor hadde levd et liv i motløshet, hun klarte ikke å holde følge med vennene sine på min fars helt gjennomsnittlige lønn. Hun elsket ham, det visste vi også –hvordan kunne hun unngå det? –men min mor klarte ikke å unngå å overkompensere ved å oppdra Martha og meg som om vi gikk på en snobbete pensjonatskole og forberedte oss på å hanke inn en advokat eller en lege –hvem som helst, egentlig, bare han var velstående. Hun syntes at småpiker burde være som små damer, og vokse opp og skaffe seg ektemenn som kunne gi dem en god levestandard og dermed garantere at de fikk leve lykkelig alle sine dager.

Men jeg visste alt om dem.

Mors strategi hadde lyktes ganske bra når det gjaldt min søster Martha, selv om Martha hadde vært snedig nok til å finne seg en advokat med et varmt hjerte. Men da jeg så Charlie for første gang, der han lesset tømmerstokker på lastebilen til sjefen sin, med de solbrune armene som stakk fram fra villmarksjakken hans, og uten anelse om hvor tiltrekkende han var, visste jeg hvem bordmanerene mine var myntet på.

Mor hadde advart meg og sagt at Charlie var en uslipt type; uraffinert, hadde hun sagt, og mer sjarmerende enn han hadde godt av. Hun sa at jeg var for ung til å gifte meg i en alder av tjuefem –i alle fall med en skogsarbeider –og at det kom til å ende med forferdelse.

Hun hadde rett. Charlie hadde mye å unnskylde.

Jeg så på klumpene av basilikum som klistret seg til tallerkenen foran meg.

Jeg måtte ringe foreldrene mine.

Jeg hadde ikke snakket med dem på nesten tre uker, og de forventet at jeg holdt dem oppdatert på hvor tykke anklene til Martha var blitt. Jeg var blitt tjuesju, og mor prøvde fremdeles å oppdra meg, men heldigvis var det  tre timers flytur fra Storbritannia til pensjonistboligen deres på Menorca.

Krakken vaklet under meg da jeg gled ned fra den og satte tingene mine ned i den venstre av de to vaskene. Vi hadde hver vår vask, mr Jefferson og jeg. Først og fremst fordi jeg ikke orket at Charlie kom stormende inn på kjøkkenet med armene fulle av jordete grønnsaker, og delvis fordi det var noe sjarmerende ved å ha to vasker ved siden av hverandre foran husets beste utsikt. Det er slike meningsløse avgjørelse du tar når du er beruset av forelskelse. Den herlige tiden før tårene kom.

Jeg så etter mer oppvask på benkeplatene mens vannet rant ned i vasken over de få tingene jeg hadde satt der. Klokken var kvart på sju.

Hvor er han? tenkte jeg og sprøytet en solid dose oppvaskmiddel ned i det dampende vannet. Det var langt over middagstid.

Det var fremdeles ikke noe tegn til ham der ute da jeg stakk hendene i det varme såpevannet. Huden mellom fingrene begynte å bli sår. Jeg kunne ha skaffet meg et par gummihansker, men jeg vasket hendene så mange ganger i kakebutikken at det virket meningsløst å bruke hansker hjemme.

Martha sier at jeg er den eneste hun kjenner som aktivt velger å vaske opp for hånd og ikke i maskin. Martha er den eneste jeg kjenner som aktivt velger å vakle rundt på høye hæler når hun er gravid i åttende måned, og overser det faktum at anklene hennes er blitt like tykke som knærne. Hun har prøvd å fortelle meg om alle fordelene ved høye hæler –de gjør beina lenger, gir bedre holdning, er kort sagt mer feminine –på samme måte som jeg har prøvd å forklare henne at hvis vi ikke har middagsgjester, ville det ta meg en uke å fylle opp en oppvaskmaskin. Dessuten er utsikten over dalen verdt å bli litt rød på hendene for.

Da vi kjøpte halvparten av våningshuset av mrs Hedley ved siden av, satte vi inn et større vindu nettopp av den grunn. En fantastisk utsikt fra kortveggen på huset, ut over plenene som skrår nedover mot det blåsvarte vannet i innsjøen.

Gjennom det vinduet kan du se alle farger naturen har å tilby, og Charlie har hjulpet til. Han plantet alle de løker og busker og trær han kunne få plass til. Da vi begynte å pusse opp huset, konsentrerte han seg om å plante ting ute, så mens vi kranglet om hvilke farger rommene skulle ha, vokste det i hagen i mellomtiden.

Til slutt ble jeg nødt til å gjemme lommeboken hans i hagesenterets åpningstid. Nå bor den i kommoden min sammen med andre viktige, ubrukelige gjenstander.

Jeg skjønte nå at jeg hadde hakket for mye på ham.

Jeg dro hånden opp fra det skåldhete vannet og fortsatte å se forskende ut gjennom vinduet. Plenene måtte klippes. Gresset vokste opp langs de rustne hagemøblene.

Hvor er han? spurte jeg meg selv enda en gang.

Jeg kunne se halve innsjøen fra vinduet, resten var skjult av trær og busker som Charlie hadde klippet toppene av etter den siste store krangelen. Motorsag er en uvanlig metode for å lette på indre spenning, men det fungerte for ham, og trærne var allerede blitt nesten like høye igjen. Jeg ville anta at min bortkomne venn var der borte et sted.

Han kunne ikke være langt unna, men han hadde åpenbart funnet noe som var langt mer interessant enn min kylling- og pastarett. Kanskje han var sur på meg –jeg hadde skreket til ham i morges. Det var andre gang denne uken han lot meg sitte og spise alene, men jeg ville ikke la kjøttet bli kaldt mens jeg sto på dørterskelen og ropte som ei fiskerkjerring. Hvis han ville spise senere, måtte han gjerne det, men hvis dette skulle fortsette, kunne han spise rett fra boksen.

Jeg hadde brukt mindre enn tre minutter ved vasken, og alt var vasket opp. Martha kom aldri til å bli enig med meg, men vi hadde alltid vært forskjellige. Bildet som sto i vinduskarmen var bevis på det.

Da bildet ble tatt, hadde jeg lengre hår, men panikkanfallene ble lettere å takle da jeg fikk klippet av meg de lange krøllene. Langt hår var et hinder når man kjempet for å få puste mens man lå i sengen om natten.

*

Lenger borte i kjøkkenet var luften varmere, der lyset hadde falt inn tidligere. Charlie hadde laget en sol-hule her mellom de to lyse bokhyllene han hadde bygd i vinkel på benken under vinduet. Det var her han spiste frokost hver morgen, med solen i ryggen og hunden et eller annet sted på gulvet.

Charlies mor hadde sagt at en hundre og åtti graders utsikt fra kjøkkenet over hele hagen ville være praktisk når barnebarna innfant seg. Særlig hvis de var like rampete som sin far. Rampete barn var ikke problemet her.

En dør gikk opp, og jeg gikk ut i hagen. –Dave? Dave? Dette er siste sjanse, kompis, ropte jeg. Noen fugler lettet fra trærne Charlie hadde gått til angrep på. Der kom han. Jeg så ham der han kom dundrende oppover bakken.

Han var en stygg skapning. Et sjanglende syn i lysebrun pels der han løp oppover mot meg, og hele ansiktet duvet i forskjellige retninger mens det svarte skinnet under haken opphevet tyngdekraften et øyeblikk.

Han nådde fram til føttene mine og la seg bakover mens halen dunket i bakken.

–Hei, Dave, sa jeg, og han peste til svar. –Du kommer for sent til middag.

Han så ikke ut som om han angret da jeg fulgte ham inn i huset.

Jeg sparket av meg støvlene i gangen og hørte ham snuse inn duften av kyllingen jeg hadde lagt av til ham, og var halvveis opp trappen da telefonen ringte.

Jeg visste at det var Martha som ringte for å høre hva slags stek hun skulle lage til oss på søndag. Jeg ville ikke bli til lunsj, men jeg hadde ikke funnet noen god unnskyldning ennå.

Telefonen fortsatte å ringe, og det pirket i samvittigheten min. Det var kanskje ikke lunsjen det gjaldt. Det kunne være babyen. Jeg strakte ut hånden etter røret da telefonsvareren slo seg på.

–Hei, du har kommet til Jeffersons pengebinge. Vi kan ikke svare akkurat nå. Jeg henger i en stige et eller annet sted, og Holly er ute og trygler våre venner om å hjelpe oss. Legg igjen en beskjed.

–Hol? Det er meg. Jeg lurte bare på om det er greit med lam på søndag? Eller kylling? Jeg tror vi har kylling også. Hva har du lyst på? Hvorfor er du ikke hjemme ennå? Ring meg når du kommer hjem. Glad i deg. Ha det.

Dave kom bort til meg. –Så nå vil du holde meg med selskap? Du svikter meg til middag, men du vil gjerne se på at jeg dusjer? spurte jeg. Dave svarte ikke.

Tretrinnene i trappen var harde å gå på, men det hadde sine fordeler  ikke å ha tepper eller tapeter ennå, jeg trengte for eksempel ikke bekymre meg når en mastiff på hundre kilo fulgte meg rundt i huset.

Dave slo seg til ro på flisene på badegulvet mens jeg hoppet i dusjen. Små skyer av melis hadde som vanlig klebet seg fast til meg. Sukker satt like godt fast på hud som på tenner.

Pokker.

Jeg hadde glemt å kjøpe ny tannbørste i dag. Den gamle var blitt mer og mer pjuskete ved siden av naboen sin borte på vasken, en ekstra-tannbørste, som jeg hadde sagt til min søster. Jeg kunne kjøpe en ny før jeg gikk på jobb, eller ta min egen med fra huset til Martha over helgen. Hvis jeg husket det. Jeg hadde vært så sliten i det siste at jeg kom til å gå i søvne igjen når vi kom til november.

Dave snorket fredelig da jeg kom ut fra dampen. Luften var kjølig mot de våte skuldrene mine mens jeg gikk bort til soverommet. Jeg skyndte meg å tørke meg og dro på meg yndlings-T-skjorten og en myk kosebukse. Det var for tidlig å legge seg. Bare å se på sengen minnet meg om de problemene jeg hadde på det området, hvis problemer var det rette ordet. Det kom i bølger, hadde jeg merket, og selv om jeg kunne klare meg uten denne trettheten, var jeg desperat etter å få besøk av ham igjen i natt. Jeg ville ikke ødelegge noe, så jeg skulle holde meg til den oppskriften som hadde virket i det siste, og legge meg rundt ti.

Det var blitt en besettelse å slå i hjel tiden. Minutter, uker… år. Jeg kunne finne på noe å gjøre i et par timer, den lille bunken med nystrøket tøy som lå på kommoden min fikk gjøre nytten. Jeg fisket ut noen kleshengere og begynte å stappe flere klær inn i garderobeskapet. Et garderobeskap nummer to var en av de tingene vi ikke hadde fått laget. Jeg rettet på plaggene jeg hadde krøllet sammen, og så på de ryddige hengerne på Charlies side av stangen. Hvordan kunne det komme støv inn i et garderobeskap? Var det et slags hjemlig fenomen? Jeg dro ut noen plagg for å se nærmere på dem. Charlies sommerjakke, Charlies vinterjakke, Charlies skjorte, Charlies skjorte, Charlies skjorte. Jeg blåste støvet av plaggene og prøvde å ikke la uviljen boble opp i meg så kort før sengetid. Men den lå alltid der på lur like under overflaten, og ventet på en sjanse til å slippe fram.

Ja, Charlie Jefferson. Du har mye å være lei deg for.


KAPITTEL 2

Jeg ville ikke at det skulle holde opp.

Det var perfekt. Den perfekte koreografien av hans lengsel som pulserte mot min, som skrubbet mot min sultne kropp. Jeg hadde savnet dette sånn. Et sted i det fjerne visste jeg at det ikke ville vare, men jeg skjøv advarselen fra meg. Vi var her nå, og det var det eneste som betydde noe.

Han kom til å komme.

Alt jeg hadde, hver eneste tørste nerve som desperat lengtet etter at han skulle ta på meg, jeg kunne føle ham, smake ham, men det var ikke nok. Jeg ville ha mer av denne deilige euforien. Hver gang pusten hans strøk over den svette huden min, fikk jeg gåsehud. Den søte, jordaktige duften av ham bølget rundt meg for hvert støt, jeg måtte smake på den salte halsen hans igjen –jeg ville drikke opp alt sammen, proppe meg med alt jeg kunne få av ham.

Charlie fant rytmen og tok meg med i den. Jeg lot ham gjøre det. Vi hadde gjort hverandre svette og glatte, den eneste lettelsen i noe som ellers ville være et voldsomt utbrudd av lengsel. Jeg brydde meg ikke. Jeg ville at den skulle herske over meg som et umettelig dyr, fortære meg, glefse både ham og meg i seg og tvinge oss hardere inn mot hverandre til det ikke var noen grense mellom de buktende kroppene våre.

Jeg lot veggen bak meg være støtte, så jeg ikke ga etter for kreftene mens han jaget inn i meg igjen og igjen. Jeg klarte å trekke hodet bort fra ham, bort fra den belønningen som sansene mine så gjerne ville ha, så jeg kunne se det ansiktet som hadde forandret min verden.

Jeg greide ikke å holde meg unna så lenge. Hendene mine var allerede på vei opp i det korte, bustete håret hans, grep tak i det jeg kunne finne og holdt fast i den mørke overdådigheten før jeg dro ansiktet hans langt nok unna til å se på de fengslende blå øynene.

Han var så vakker, en perfekt kombinasjon av lyst og mørkt, på alle måter. Fra personligheten til ansiktstrekkene hadde han det beste av begge ytterligheter. De lyse øynene var slående mot det nesten svarte, brune håret, og avhengig av hvilket humør han var i, kunne de være varme som en karibisk lagune eller illevarslende som et frossent tjern.

Han så på meg nå, med de øynene som hadde samme farge som isvann, mens de brant grådig mot meg. Han fikk meg til å gispe –han så ikke på meg, men inn i meg, inn i løftet om belønningen jeg ville gi ham. Jeg kjente det blikket og visste at det var de mørke tankene som hadde overtaket hos Charlie nå, og jeg syntes det var spennende.

Den første bølgen av varme begynte å vokse i meg, dypt og lavt. Den jaget bort all sammenheng, og jeg så bort, lette i luften rundt ham etter tegn på neste øyeblikk da min egen nytelse ville avsløre meg igjen. Han reagerte på det som om han kunne lukte forandringen som smøg seg gjennom meg.

Enda en bølge som bygget seg opp og bygget seg opp der nede… varmen mellom beina mine spredte seg videre gjennom meg og inn i mitt innerste, mot brystene, mot halsen der Charlies hender jaget etter den. Den kom for å gjøre krav på meg. Tanken på at den tok makten fra meg, feide meg av gårde på en storm av nytelse, var nok til å sende meg susende inn i dens grep. Nå kjempet jeg for å holde hans rytme. Koreografien var blåst vekk mens vi nærmet oss avslutningen der vi begge kom til å eksplodere i et dirrende crescendo. Jeg ville dele det med ham, jeg ville at han skulle se i blikket mitt hva han gjorde med meg, men Charlie kjempet sin egen kamp, de brede skuldrene var stramme mens han tordnet hardere og fortere gjennom meg og…

Jeg mistet taket i håret hans og kjente at kroppen min ble revet vekk fra hans, inn i mitt eget hav av vellyst. Jeg ville drukne i denne følelsen, igjen og igjen, men ikke uten ham. Han må også komme! Desperat strøk jeg fingrene langs ryggraden hans, nedover de solbrune musklene som var blitt så sterke av mange års arbeid i skogen, og omsider ga jeg etter for alt det han ga meg.

Det siste, det eneste jeg hørte bortsett fra vår egen anstrengte pust, var at han sa navnet mitt.

Holly…

*

Den kalde innsikten.

Morgenen er den verste tiden på dagen. Mellom klokken fem og klokken åtte lever sorgen og minnene.

Det er ikke bare de timene som er grusomme. I så fall kunne jeg bare legge om søvnmønsteret mitt for å slippe unna den daglige lidelsen, men sannheten er at enhver del av dagen kan være like knusende når du våkner i skuddlinjen mellom drømmer og virkelighet og hver gang finner ut at du står på feil side.

Jeg knep øynene sammen før de prøvde å se på klokken på kommoden, og begravde meg under dynen for å nyte den siste gjenklangen av drømmen. Sov, Holly… få ham tilbake. Men selv det å tenke drev ham vekk.

Charlie døde to dager etter at han fylte tjuesju år. Det var tjueto måneder siden sist han hadde rørt meg, og fem minutter siden sist jeg hadde hørt stemmen hans.


KAPITTEL 3

Kaken som sto nede var ikke noe en åtti år gammel kvinne skulle trenge å se på. Jeg måtte få den ut av huset og inn i bilen før mrs Hedley, naboen vår, rakk å stikke hodet ut av døren. Det tok bare noen minutter å slenge på meg klærne og dra en børste gjennom håret før jeg satte det opp i en rufsete topp i nakken. Jeg likte rufsete frisyrer, jeg likte alt som var rufsete. Lettere, fortere, ferdig. Dave så på meg mens jeg pudret meg i speilet over kommoden, skjulte sporene under øynene etter de søvnløse nettene. Jeg hadde nytt denne natten, hvert eneste dyrebart sekund jeg hadde fått med Charlie, men jeg så fremdeles sliten ut.

Jeg tok på meg et par mørkeblå ballerinasko, lukket Dave inne på kjøkkenet, tok med meg tingene mine og kaken, og snek meg ut på den gruslagte stien. Jeg burde ikke ha på meg jeans når jeg leverte varer til et standsmessig hjem, men de var mørkeblå, og det hadde blitt mørkt ute. Hvis jeg hadde flaks, kom jeg bare til å gå fort inn og ut igjen, og klærne mine hadde ingen betydning. Jeg leverte dessuten etter stengetid, og siden klokken nesten var åtte en fredag kveld, var det flaks for dem at jeg ikke hadde pysjen på.

Mørket gjorde det litt lettere å unngå mrs Hedley, og det å få kaken trygt på plass bak i bilen ble litt mer risikabelt. Risiko var et nøkkelord når det gjaldt å levere kaker, og at bilen min var like gammel som faren min, gjorde ikke saken bedre.

Jeg hadde akkurat tatt på meg setebeltet da mrs Hedley åpnet døren og vinket til meg.

Straks jeg hadde rullet ned ruten, angret jeg meg. Det var ikke noe problem å rulle den ned, det var det å få den opp igjen som var så vanskelig.

–Jeg stikker bare ut en times tid, mrs Hedley. Ikke bli urolig når du ser billysene når jeg kommer tilbake, ropte jeg. Særlig. Vi bodde på et bortgjemt sted, men mrs Hedley var det skumleste her i omegnen.

Hun vinket, og jeg begynte å kjøre rolig bortover grusveien mot hovedveien, mens jeg kjempet med håndtaket som satt fast.

Det hadde aldri fungert. Vi hadde brukt lastebilen til Charlie begge to, men jeg trengte noe å kjøre ut varer med. Jeg hadde sett meg ut en renslig liten varebil, men Charlie sa at jeg trengte noe som fikk bedriften min til å skille seg fra mengden. De uskyldige, blå øynene hans hadde overbevist meg om at en Morris Minor var varebilen jeg skulle ha. Den var som en tegneseriebil, dyp burgunderrød med KAKE! skrevet i gullbokstaver på begge sider. Jeg må ha vært sinnssyk i gjerningsøyeblikket. Kaker trengte støtdempere. Denne bilen hadde ikke støtdempere.

Da jeg hadde krabbet meg fram over steiner og torvtuer i veien i fem minutter, kom jeg omsider ut på den gode veien. Det var omtrent en halv times kjøring til Hawkeswood Manor Hall, mindre hvis jeg ikke kjørte en omvei rundt skogen. Og det ville jeg gjøre. Jeg brukte ikke den veien lenger, ikke siden det hadde dukket opp blomster bundet fast til trærne.

Vel ute på hovedveien slappet jeg av. Nå var det mye lettere å kjøre. Men ikke så mye fortere. Charlie hadde sagt at det var en del av bilens sjarm at den ikke kom opp i mer enn åtti kilometer i timen før motoren begynte å hyle i protest. Sjarm hadde fått et dårlig rykte etter hvert. Denne varebilen var bare enda en av Charlies tullete ideer, akkurat som det å adoptere en hund som åt mer enn vi gjorde, og å kjøre på jobb på fridagen sin mens han burde ha spist frokost med sin kone.

Lysene fra en møtende bil ga meg sjansen til å sjekke hvordan det sto til med kaken. Det var ingen gatelys her ute der skogen begynte å bli tettere.

Så langt var alt bra, og det var bare et kvarter igjen til Hawkeswood.

I begynnelsen av uken hadde Jesse og jeg begynt på vårt vanlige morgenritual med å fordele jobbene for dagene framover, da ukens første kunde, mrs Ludlow-Burns, kom inn i butikken.

–Testikler, sa hun spisst fra den andre siden av disken. –På et fat. Kan dere klare det? spurte hun mens det kjølige, grønne blikket begynte å flakke. Først mønstret hun utstillingen, deretter så hun vurderende på Jesse, som var drøyt hundre og åtti centimeter mannlig prakt. Den atletiske kroppen hans tårnet over kvinnen, men trass i perlene og tweedantrekket var hun den mest truende av de to. Utenfor sto en sjåfør og ventet pliktskyldigst ved siden av en Bentley som skinte om kapp med solen. –Og de kan gjerne være store, sa hun og løftet de to behanskede hendene for å understreke poenget.

–Skal de være menneskelige? spurte jeg. Det var det eneste jeg kom på.

Hun hadde satt fram en rykende fersk skoeske der det sto Dior i gull på det hvite lokket. I den lå et par nye, svarte høyhælte sko som var åpne foran, og de var like blanke i skinnet som Bentleyen.

Søsteren til Jesse var like gal etter sko som søsteren min, og siden han visste hva de måtte ha kostet, gjorde han den feilen å komplimentere kunden med de fine skoene.

–De er ikke mine, glefset hun. –Jeg har aldri gått i sko med åpen tå. Sånne sko er for luddere.

En kake formet som en manns mer sårbare deler var ikke det rareste vi var blitt bedt om å lage, men kundene våre var vanligvis ikke så…aggressive.

Vi fikk beskjed om å sette en av skoene, nærmere bestemt hælen på den, gjennom selve testikkelen. Hun sa at hun ville at kaken skulle se smertefull ut. Som et ekteskap.

Hun var absolutt en spesiell kvinne, og var vant med å få det som hun ville. Selv leveringen hadde sine spesielle regler. Kaken skulle være på Hawkeswood Hall nøyaktig halv ni, og mr Fergal Argyll skulle signere på at den var mottatt. Ikke en fra tjenerskapet, men mr Argyll selv. Jeg hadde fått et bestemt inntrykk av at mr Argyll ikke var spesielt populær. Kaken så ikke ut som noe man ville feire noe med.

Jeg kjente etter i vesken min og fant ordreseddelen. Hvis jeg ikke fikk noen signatur fra Fergal Argyll, ville det medføre at jeg tapte halvparten av pengene. Det hadde Jess fortalt meg at jeg ikke måtte gå med på. Jeg hadde minnet ham om at nå som bryllupssesongen gikk mot slutten, trengte vi litt mer kontanter i kassen.

–Ta det rolig. Fergal kommer til å like deg, sa hun og mønstret oss. –Men jeg ville ikke sendt din venn her. Ham hadde de kommet til å ete levende.

Jeg så på Jess og lurte på hva hun mente med det. Fra rastaflettene som stakk fram under capsen og ned til basketskoene i størrelse førtisju, så han ut som en som kunne passe på seg selv. Men han ville virke malplassert i Hawkeswood. Det ville vi begge to.

–Unnskyld meg… skoene dine! ropte jeg etter henne da hun gikk ut døren.

–Behold dem, sa hun med et kjølig smil. –Ludderet får skaffe seg sko annet steds for framtiden.

*

Det knurret i motoren da jeg forsøkte å gire fra tredje til fjerde igjen. Iblant satte det seg fast, og da måtte man dobbeltkløtsje. Det var ikke rom for høyhælte sko i mitt liv. Jeg hadde giftet meg i gummistøvler, trass i at Martha hadde fortalt meg med ettertrykk at det var den ene dagen da jeg var forpliktet til å tenke litt på skotøyet. Så det gjorde jeg, og kjøpte et par nye Hunters som matchet med dem Charlie hadde. Mamma hadde fått opptil flere rykninger i leppen da støvlene kom til syne på bildene fra bryllupet.

*

Det glødet i utelyktene, og Hawkeswood Manor så ut som en kongsgård med den majestetiske portalen ved avkjørselen fra hovedveien. Det var vanligvis ikke opplyst på denne måten, så det måtte skje noe spesielt her i kveld. Det rimet. Der det finnes en kake, er det som regel et selskap. Jeg kjørte sakte gjennom svingen for ikke å velte den skjøre konstruksjonen som lå baki. Jeg hadde laget en kakeutgave av Dior-skoen, og den var nesten nøyaktig lik de virkelige skoene som lå igjen i butikken. Jesse hadde laget hoveddelen av kaken, siden han hadde en større fysiologisk forståelse av dette området.

Det gynget voldsomt i bilen, og jeg kjente en bølge av panikk. Som om denne bilen hadde bruk for ferister å komme seg over.

Omsider kom jeg inn mellom to steinsøyler og inn på gårdsplassen til Hawkeswood. De intrikate detaljene i middelalderklosteret som lå foran meg var iøynefallende i skinnet fra de mange flomlysene som lå skjult i gresset. Det var noe spesielt ved Hawkeswood, noe mer enn bare at det var vakkert. Det var ikke det mest storslagne stedet jeg hadde sett, selv om det absolutt var storslagent, men det var annerledes enn andre standsmessige hjem jeg hadde besøkt i. Det var innbodd, og det hadde noe hjemlig ved seg som et selskapslokale ikke kunne tilby. Noe som handlet om livet, kanskje. Ikke bare søndagsklærne.

Jeg parkerte bakerst i rekken av biler og fant fram mobiltelefonen. Jeg hadde litt tid på meg ennå, klokken var bare kvart over, så jeg satt og tvang vinduet på plass igjen.

Noe beveget seg under buegangen utenfor hovedinngangen, og en ung fyr dukket opp og lente seg avslappet mot veggen. Han kikket bort på meg der jeg satt i varebilen, og det var nok til at jeg lot vinduet være som det var til han tok blikket fra meg igjen. Jeg ble sittende og følge med klokken på mobilen til noe ildrødt fikk meg til å se bort på ham igjen.

Kvinnen så ut som om hun nettopp hadde steget ut fra filmlerretet. En nordisk gudinne som rant over av eleganse, i en blodrød aftenkjole Martha ville ha myrdet for å få tak i. Hun var et slående syn. Ingen ville se på klærne mine hvis det var slike kvinner her. Jeg kunne gjerne ha kommet i pysjen.

Det platinablonde håret hennes var satt opp i en knute i nakken, men den var langt fra rufsete. Den var perfekt, hun var perfekt. Det var vanskelig å la være å se på henne. Hvis mannen mente det samme, viste han det ikke. Blondinen tente en sigarett og lente seg mot ham. Jeg fulgte med mens han skiftet stilling. En liten kjærestekrangel? Dem hadde vi alle opplevd. Forhåpentligvis ville de komme seg inn før jeg måtte bære kaken forbi dem.

Tjue over åtte. Jeg kunne bare sitte rolig her og passe mine egne saker i noen minutter til.

Tjuetre over åtte, og de var der fremdeles, hun ble dradd mot ham, han var motvillig.

En absurd høylytt ringetone skar gjennom stillheten. Jeg skvatt til, og drømmeparet bråsnudde på de vakre hodene for å se hvor støyen kom fra. –Faen heller, Martha, hveste jeg og forsøkte å finne en knapp som kunne gjøre slutt på bråket.

–Hallo?

–Holly, hvor er du? Jeg har prøvd å ringe deg, sa hun lettet.

–Jeg er på jobb, Martha. Hvor er det det brenner? spurte jeg og kikket bort på paret under buegangen. Gudinnen stumpet sigaretten og spankulerte inn, og kjæresten sto og så etter henne.

–Det brenner jo ikke. Jeg lurte bare på hvorfor du ikke var hjemme.

–Jeg er ikke alltid hjemme, Martha. Du vet, jeg har andre ting å fylle tiden med, sa jeg. Vi visste begge at det var en tvilsom sannhet. –Jeg ringer deg når jeg kommer hjem. Om en times tid. Ikke gå fra konseptene før tidligst klokken ti. Ok?

–Ok, sa hun, og jeg kjente skyldfølelsen stikke.

–Ok, jeg er glad i deg.

–Jeg er glad i deg også. Ha det.

Samtalen ble avsluttet, og nå hadde heldigvis kjæresten også gått.

Dørene inn til foajeen sto åpne og ønsket velkommen til herregården. Det var tømmerpanel på veggene, og en diger trapp som gikk minst to etasjer opp. En pen brunette på rundt femti år kom bort til meg med et smil om munnen. Den hvite blusen og det svarte blyantskjørtet fortalte at hun sannsynligvis var ansatt her.

–Kan jeg hjelpe deg med noe? spurte hun.

–Hei, ja. Jeg skal levere noe til mr Argyll.

Kaken var for stor til at jeg hadde fått lokket på, og smilet hennes bleknet da hun fikk se den.

–Å! utbrøt hun. –Og hvilken mr Argyll er det som skal ha denne?

–Jeg fikk beskjed om å levere den nøyaktig halv ni til mr Fergal Argyll, sa jeg med et smil.

Damen nikket. Dette virket visst rimelig.

–Mr Argyll er i spilleværelset. Gå gjennom dobbeltdørene i enden av denne korridoren, så kommer du dit. Jeg kan ta vesken for deg, du har visst nok å bære på.

Jeg visste ikke hvorfor jeg hadde tatt vesken med meg. Det var usannsynlig at noen her ville bryte seg inn i bilen for å stjele den.

–Takk. Jeg må bare finne ordreseddelen til mr Argyll, sa jeg og lette i vesken.

–Jeg kan signere for deg, tilbød hun.

–Ellers takk, men mr Argyll må skrive under selv.

Korridoren var lang, og jeg fikk god tid til å lure på hvordan jeg skulle åpne den tunge dobbeltdøren når jeg kom dit. En nervøs herre i dress kom ut fra en annen dør.

–Kan du holde døren for meg, er du snill? spurte jeg før han rakk å stikke av. Herren gjorde som jeg ba ham om, og slapp meg og kaken inn til kakafonien av stemmer på den andre siden.

–Lykke til, sa han i et dannet tonefall da døren gikk igjen mellom oss.

Jeg ble stående og se meg rundt i et av de mest imponerende rom jeg noen gang hadde vært i. Fargerike vevde tepper og tapeter sto i kontrast til de varme tonene i enda mer antikk tømmerpanel. I enden av rommet tok en enorm peis opp det meste av plassen langs den ene veggen. Andre vegger var dekket av rader med bøker. Det var et spilleværelse og bibliotek i ett, og det luktet slik det så ut: koselig, gammelt og livlig. Charlie ville blitt hinsides begeistring over et slikt rom.

Ingen av de tjue-tretti formelt antrukne mennene tok øynene fra kortspillet mens jeg fikk plassert kaken på den nærmeste overflaten. Det runget av latter rundt meg. Dette var så avgjort en herreklubb, ikke noe sted for jenter.

Hvilken av dem er Fergal Argyll? tenkte jeg og så meg om i rommet for å finne et navn som passet til navnet, eller til kaken. Borte ved peisen så jeg den røde, advarende fargen igjen. Den eneste andre kvinnen i rommet var gudinnen, og det gjorde meg rolig igjen. Jeg så bort på henne og smilte et søsterlig smil. Hun løftet haken og så en annen vei, og dermed var jeg alene igjen. Jeg fulgte med mens hun slentret bort til den mest høyrøstede herren i rommet.

Han ropte noe til sine medspillere ved kortbordet, og reiste seg da isdronningen kom bort til ham.

–Se her, gutter, her er lykkeamuletten min, sa han med en mild skotsk aksent. Hånden hans la seg mot korsryggen hennes der utringningen sluttet. Han var kjekk i jakke og kilt, og passet til de livfulle omgivelsene. Jeg ville anta at han var rundt femti, selv om det var noe ved ham som virket både yngre og eldre.

Isjomfruen smilte til ham og så bort på meg, og han fulgte blikket hennes.

–Hva har vi her, skal tro? spurte han. –Enda en gave fra dragen, kanskje?

Det var ham. Det måtte være ham. –Mr Argyll? sa jeg.

–Til tjeneste, snuppa. Hva kan jeg bistå med? spurte han. Det korte, grånende skjegget ga ham et adelig utseende, mens det mørke håret som falt ned over de alvorlige øynene minnet mer om en bakgateboksers.

–Jeg skal levere noe. Kan du skrive under her?

Argyll kom bort til bordet og kikket ned på kaken. Den rungende latteren fikk meg til å skvette høyt.

–Det er vel for å feire skilsmissen? sa han med et tilfreds uttrykk i de mørke øynene. –Det skal hun ha, den dama, hun har noe ved seg. Se på dette her, gutter, sa han hjertelig og løftet opp kaken fra esken for å vise den fram. –Hun har alltid sagt at det ikke er hjernen min som har fått meg så langt, det er ballene mine!

Han snudde seg vekk fra det velkledde publikumet sitt og så alvorlig på meg. Han var en flott mann, ikke prangende, og luktet av sigarer og brandy.

–Du har truffet ganske bra når det gjelder størrelsen, sa han og flirte mens han så på testiklene han holdt i hånden.

–Hyggelig at du liker dem, mr Argyll. Vil du signere på at de er mottatt?

Han satte kaken fra seg igjen, og jeg rakte ham pennen. Han hadde ikke tatt øynene fra meg.

–Du ser ikke ut som om du tror meg, søta. Se her… la meg bevise det, sa han smilende og skakket på hodet før hodet mitt klarte å registrere det neste som skjedde. Isdronningen forsvant ut av syne mens Argyll løftet kilten høyt opp i luften mellom oss. Jeg så febrilsk opp og fokuserte på de store hendene hans. Han hadde arbeidsnever, årevis med hardt arbeid hadde satt sine spor på knokene hans, slik de hadde gjort på Charlie og min far.

Det var på tide å gå.

Jeg lot ordreseddelen ligge ved siden av kaken og snudde meg rolig mot utgangen. Pengene til mrs Ludlow-Balleknuser var ikke så nødvendige. Jesse fikk leve litt enkelt.

Isdronningens kjæreste sto og så på oss, og fulgte meg med blikket mens jeg nærmet meg ham. Jeg hadde ikke følt meg tilstrekkelig ille berørt til å rødme før jeg så at han gransket meg. Det var ikke rart at Fergal Argyll var så selvsikker. Skulle man dømme etter sønnen hans, måtte ungdomstiden hans ha vært fylt av kvinner som kjempet om hans oppmerksomhet.

Jeg hørte den skotske aksenten da jeg gikk ut. Argyll hadde tatt en bit av kaken. –Ikke rart at damene elsker meg, gutter. Jeg ante ikke at jeg smakte så godt! utbrøt han med munnen full. Her var det trygt å smile, jeg var nesten ute.

Charlie ville ha ledd seg i hjel. Han ble trukket mot menn som Argyll, rampegutter med mye personlighet.

Det var folketomt i foajeen da jeg kom dit. Jeg burde bare ha latt vesken ligge i bilen. Jeg kikket rundt trappen og lyttet etter tegn til liv. Ingenting. Bak meg hørte jeg at døren til kortværelset gikk opp og ble lukket igjen. Jeg snudde meg ikke for å se, ikke engang da de tunge skrittene kom nærmere.

Fra den andre siden hørte jeg den mer snertne lyden av kvinneskritt.

–Fant du ham? spurte hun. De ansatte her var altså vidunderlig effektive.

–Hei, ja, takk. Kan jeg få vesken min tilbake, tror du?

–Ja, selvsagt. Et øyeblikk, sa den vennlige damen og forsvant igjen.

Argyll junior hadde kommet slentrende gjennom gangen og stilt seg opp mot en av de dekorative søylene ved foten av trappen. Han hadde på seg en stilig mørkegrå dress, og den ishvite skjorten var åpen i halsen. Han var velkledd, men ikke på en så formell måte som faren, og minst like selvsikker, lot det til.

Jeg forsøkte å stå rolig mens jeg ventet på vesken min.

–Du jobber sent i dag? spurte han. Det var høflig av ham. Jeg hadde ikke ventet det.

–Ja, smilte jeg og visste at smilet ikke nådde øynene. Jeg lot blikket falle på det intrikate flisemønsteret på gulvet.

–Beklager hvis Fergal skapte en pinlig situasjon for deg, sa han med en myk og sikker stemme som hadde en anelse av farens keltiske aksent. Jeg smilte igjen. Jeg hadde pleid å være redd for pinlig stillhet, men jeg hadde klart meg gjennom mye av den slags, og jeg følte ikke behov for å fylle pausene slik andre gjorde.

–Han blir helt henført når han får kake, bemerket han og ble smal i øynene.

–Han mente ikke noe vondt med det, sa jeg og så mot døren der damen hadde forsvunnet.

–Det har du rett i, sa han og dro blikket mitt til seg igjen. Håret hans var litt lenger enn farens, men det falt på omtrent samme måte.

Her ute var det ingenting som overdøvet duften fra trepanelene, matlagingen som foregikk et sted i huset og den subtile duften av unge Argylls etterbarberingsvann. Det luktet ikke som den flasken jeg la under puten til Charlie hver julaften, ikke så kjent. Denne duftet søtere, et sted mellom blomster og bær.

–Fin kake, forresten, sa han i et forsøk på å holde i gang en dannet samtale. –Jeg har ikke sett maken, la han til og smilte. Det var et fint smil, men det nådde heller ikke øynene.

*

–Ciaran, din far er klar, malte isdronningen mens hun kom svaiende mot oss gjennom gangen. Jeg hadde ikke hørt døren denne gangen. På så nært hold så jeg at de blå øynene var malt enda kjøligere med røykfarget sminke.

*

–Vær så god, sa den vennlige damen og smilte da hun kom bort til oss.

–Takk –og god natt, sa jeg og smilte tilbake da jeg tok imot vesken.

–God natt, ropte Ciaran Argyll da jeg kom ut i den kjølige kvelden.

Jeg så meg over skulderen og iakttok det perfekte paret, og sendte ham et anerkjennende smil.

Isdronningen lente seg mot ham for å markere revir, og sendte meg ingenting.

